RETTENS KENDELSE (Femte Afdeling)
5. marts 2007
Sag T-455/04
Derya Beyatli og Armagan Candan
mod
Kommissionen for De Europæiske Fællesskaber
»Tjenestemænd – almindelig udvælgelsesprøve – meddelelse om udvælgelsesprøve – frist – klage – afvisning«
Angående: Påstand om annullation af afgørelse af 5. maj 2004 truffet af formanden for den almindelige udvælgelsesprøve EPSO/A/1/03,
hvorved sagsøgerne fik meddelelse om, at de ikke havde bestået de skriftlige prøver.
Udfald: Sagen afvises. Hver part bærer sine egne omkostninger.
Sammendrag
Tjenestemænd – klage – forudgående administrativ klage – begreb
(Tjenestemandsvedtægten, art. 90, stk. 2; beslutning fra Europa-Parlamentet, Rådet, Kommissionen, Domstolen, Revisionsretten,
Det Økonomiske og Sociale Udvalg, Regionsudvalget og ombudsmanden 2002/620, art. 4)
En skrivelse fra en ansøger, der ikke har bestået prøverne i forbindelse med en fælles udvælgelsesprøve afholdt af De Europæiske
Fællesskabers Personaleudvælgelseskontor (EPSO), som kun er rettet til chefen for Kommissionens delegation i ansøgerens medlemsstat,
hvori der i generelle vendinger klages over den forskelsbehandling på grund af sprog, som visse ansøgere har været udsat for,
og gives udtryk for den overbevisning, at Den Europæiske Union vil tage de nødvendige skridt for at løse dette problem, men
hvor der ikke fremsættes et præcist krav vedrørende den af udvælgelseskomitéen for udvælgelsesprøven trufne afgørelse, kan
ikke kvalificeres som klage som omhandlet i vedtægtens artikel 90, stk. 2. En sådan skrivelse, som ikke er tilstrækkelig præcis
til, at administrationen kan erkende, at der er blevet forelagt en klage, må anses for et politisk initiativ fra ansøgeren
med henblik på, at Den Europæiske Union træffer de nødvendige foranstaltninger for at bringe den hævdede forskelsbehandling
til ophør.
Den omstændighed, at en sådan skrivelse, der – hvis der var tale om en klage – i henhold til artikel 4 i afgørelse 2002/620
om oprettelse af EPSO kan fremsendes til EPSO af chefen for Kommissionens delegation, er irrelevant med henblik på dens kvalificering,
der afhænger af dens indhold, og ikke adressatens eventuelle fremsendelse til andre personer eller organer.
(jf. præmis 45, 46, 48, 50 og 58)
Henvisning til: Domstolen, 29. juni 2000, sag C-154/99 P, Politi mod Det Europæiske Erhvervsuddannelsesinstitut, Sml. I, s. 509,
præmis 16.